戲作
作者：陳造
朝代：宋

paragraphs: 書生稟賦紙樣薄，平日扶衰惟粥藥。
一日飲濕小嚙肥，河魚數日煩醫治。
佳辰府公約把酒，嚴斥厨丁預節口。
借問主賓酬酢餘，還許公榮袖手無。
厚味腊毒古不予，如作病何仍古詰。
生世例非金石堅，支離如我更可憐。
饞噇動使諸病入，冷坐亦復百憂集。
彭殤瘠肥本自齊，此理祇許蒙莊知。
筯下萬錢無足取，厨薦三韭徒自苦。
法士語飲應且憎，何如卧客懷中醉不譍。
婪酣任人嗤穀伯，何如辟穀高人師黄石。
陳遵張竦枘鑿夫何爲，彼此未可相是非。
七十老翁誰能促戚縛此戒，醉死病殂吾命在。